**VLADA REPUBLIKE HRVATSKE**

**PRIJEDLOG**

## IZVJEŠTAJ O PRIMJENI FISKALNIH PRAVILA UZ PRIJEDLOG IZMJENA I DOPUNA DRŽAVNOG PRORAČUNA REPUBLIKE HRVATSKE ZA 2019. GODINU I PRIJEDLOG IZMJENA I DOPUNA FINANCIJSKIH PLANOVA IZVANPRORAČUNSKIH KORISNIKA ZA 2019. GODINU

**Zagreb, listopad 2019.**

Novim Zakonom o fiskalnoj odgovornosti[[1]](#footnote-1), koji je stupio na snagu početkom 2019., nacionalna fiskalna pravila za RH se u potpunosti usklađuju s odredbama Pakta o stabilnosti i rastu EU. Zakonom su utvrđena tri fiskalna pravila koja se odnose na pravilo strukturnog salda, pravilo rashoda i pravilo javnog duga. Sukladno članku 24. Uredbe o sastavljanju i predaji Izjave o fiskalnoj odgovornosti i Izvještaja o primjeni fiskalnih pravila, u Izvještaju o primjeni fiskalnih pravila uz Prijedlog izmjena i dopuna državnog proračuna i financijskih planova izvanproračunskih korisnika, utvrđuje se kako su primijenjena pravila strukturnog salda i javnog duga za tekuću proračunsku godinu.

**PRAVILO STRUKTURNOG SALDA**

Strukturni saldo predstavlja manjak odnosno višak proračuna opće države koji ne uključuje cikličke ekonomske učinke i jednokratne te privremene mjere koje imaju utjecaj na prihode odnosno rashode proračuna. Izračun ciklički prilagođenog salda temeljen je na metodologiji[[2]](#footnote-2) EK te su kao ciklički osjetljive komponente na prihodnoj strani promatrani porez na dohodak, porez na dobit, indirektni porezi te doprinosi za socijalno osiguranje, dok su na rashodnoj strani promatrane naknade za nezaposlene. Ciljana vrijednost pravila strukturnog salda postaje srednjoročni proračunski cilj (MTO) koji osigurava da kretanje manjka općeg proračuna i javnog duga bude u skladu s odredbama Pakta o stabilnosti i rastu.

Početkom 2016. godine, Odbor za ekonomska i financijska pitanja utvrdio je minimalni srednjoročni proračunski cilj za RH od -1,75% BDP-a za razdoblje 2017. - 2019., a koji je RH potvrdila kao svoj cilj u Programu konvergencije iz 2016. godine.

Prijedlogom izmjena i dopuna državnog proračuna i financijskih planova izvanproračunskih korisnika za 2019. godinu planiran je manjak opće države prema ESA 2010 metodologiji u iznosu od 582 milijuna kuna ili 0,1% BDP-a, što je za 0,2 postotna boda bolje u odnosu na prvotni plan.

Prema izračunima Ministarstva financija, očekuje se da će RH u 2019. godini ostvariti strukturni manjak od 1,1% BDP-a, čime je znatno nadmašen njen srednjoročni proračunski cilj za 2019. godinu.

Tablica 1. Izračun strukturnog salda općeg proračuna u 2018. i 2019. godini   
  *Izvor: Ministarstvo financija, Državni zavod za statistiku*

**PRAVILO JAVNOG DUGA**

Prema pravilu javnog duga, udio javnog duga u BDP-u ne smije prijeći referentnu vrijednost od 60%. Ako udio javnog duga prelazi spomenutu vrijednost, razlika između javnog duga u BDP-u i referentne vrijednosti od 60% mora se smanjivati po dinamici koja je u skladu s pravnim odredbama EU, odnosno po prosječnoj stopi od jedne dvadesetine godišnje.

Krajem 2018. godine javni dug je iznosio 74,8% BDP-a te je u odnosu na godinu ranije smanjen za 3,2 postotna boda BDP-a. Do kraja 2019. godine očekuje se i daljnje smanjenje udjela javnog duga u BDP-u na 71,3%, odnosno za 3,5 postotnih bodova u odnosu na 2018. te za 9,6 postotnih bodova promatrano ukupno u trogodišnjem razdoblju. Time će biti zadovoljeno i fiskalno pravilo javnog duga.

Grafikon 1. Kretanje javnog duga u razdoblju 2012.-2019.   


*Izvor: Državni zavod za statistiku, Hrvatska narodna banka, Ministarstvo financija*

1. Narodne novine, broj 111/2018. [↑](#footnote-ref-1)
2. *Gilles Mourre, Caterina Astarita, Savina Princen, 2014. "Adjusting the budget balance for the business cycle: the EU methodology", European Economy – Economic Papers 536* [↑](#footnote-ref-2)